7 Lekgetlo la ntlha le go umakwang go gola ga lefoko la Modimo mo go lone ke mo go Ditiro 6:7. Re bala jaana mo go yone: “Ka gone lefoko la Modimo la tswelela le gola, le palo ya barutwa ya nna ya ntsifala fela thata mo Jerusalema; mme boidiidi jo bogolo jwa baperesiti jwa simolola go utlwa tumelo.” Fano go gola go amanngwa le go oketsega ga palo ya barutwa. Pelenyana mo letsatsing la Pentekosete ya 33 C.E., moya o o boitshepo wa Modimo o ile wa tshololelwa mo barutweng ba ka nna 120 ba ba neng ba phuthegetse mo ntlwaneng e e kwa godimo. Ka nako eo moaposetoloi Petere o ne a neela puo e e tlhotlheletsang maikutlo mme batho ba le 3 000 mo go ba ba neng ba reeditse ba ne ba fetoga badumedi ka lone letsatsi leo. A bo go tshwanetse ga bo go ile ga tsoga kgaruru e kgolo jang ne fa dikete tsa batho di ne di ya kwa lekadibeng kana kwa makadibeng a a mo kgaolong ya Jerusalema go ya go kolobediwa mo leineng la ga Jesu, monna yo o neng a bapotswe jaaka senokwane malatsi a le 50 pele ga foo!—Ditiro 2:41.